အမ်လိုဒီပင်း

ဈေးကွက်ထဲတွင် Norvasc အပြင် အခြားအမှတ်တံဆိပ်များဖြင့် ရောင်းချသော အမ်လိုဒီပင်း (Amlodipine) သည် သွေးတိုးရောဂါနှင့် နှလုံးသွေးကြောကျဉ်းရောဂါကိုကုသရန်အသုံးပြုသော ဆေးတစ်မျိုးဖြစ်သည်။  နှလုံးရောဂါကုသခြင်း၌ ယေဘုယျအားဖြင့် အသုံးပြုလေ့မရှိသော်လည်း၊ သွေးတိုးရောဂါ သို့မဟုတ် နှလုံးနှင့်ဆက်စပ်သော ရင်ဘတ်အောင့်ခြင်းကို အခြားဆေးဝါးများဖြင့် ကုသ၍မထိန်းနိုင်ပါက အမ်လိုဒီပင်း (Amlodipine) ကို အသုံးပြုနိုင်ပါသည်။  ၎င်းသည် သောက်ဆေးဖြစ်ပြီး အနည်းဆုံး တစ်ရက်ကြာအထိ အာနိသင်ရှိသည်။ 

အဖြစ်များသော ဘေးထွက်ဆိုးကျိုးများမှာ ရောင်ရမ်းခြင်း၊ မောပန်းနွမ်းနယ်ခြင်း ၊ ဝမ်းဗိုက်နာကျင်ခြင်းနှင့် ပျို့အန်ခြင်းတို့ဖြစ်သည်။  ပြင်းထန်သော ဘေးထွက်ဆိုးကျိုးများမှာ သွေးပေါင်ချိန်ကျခြင်းသို့မဟုတ် နှလုံးဖောက်ပြန်ခြင်းတို့ဖြစ်သည်။  ကိုယ်ဝန်ဆောင်စဉ် သို့မဟုတ် ကလေးအား မိခင်နို့တိုက်ကျွေးစဉ်တွင် အသုံးပြုပါက ကလေးတွင် ဘေးအန္တရာယ်ရှိမရှိ ရှင်းလင်းစွာမသိရှိပါ။   အသည်းရောဂါရှိသူများ နှင့် သက်ကြီးရွယ်အိုများတွင် ဤဆေးကို အသုံးပြုမည်ဆိုပါက ဆေးပမာဏကိုလျှော့ချသင့်သည်။  အမ်လိုဒီပင်း (Amlodipine) သည် သွေးလွှတ်ကြောများကို ကျယ်စေခြင်းဖြင့် တစ်စိတ်တစ်ပိုင်း သွေးပေါင်ကျစေသည်။  ၎င်းသည် dihydropyridine အမျိုးအစား၏ ရေရှည်အာနိသင်ရှိသော ကယ်လ်စီယမ်ချန်နယ်ပိတ်ဆို့ဆေး ဖြစ်သည်။ 

အမ်လိုဒီပင်း (Amlodipine) ကို ၁၉၈၂ ခုနှစ်တွင် မူပိုင်ခွင့်တင်ခဲ့ပြီး ၁၉၉၀ ခုနှစ်တွင် ဆေးဝါးအဖြစ်အသုံးပြုရန် ခွင့်ပြုခဲ့သည်။  ၎င်းသည် ကမ္ဘာ့ကျန်းမာရေးအဖွဲ့၏ မရှိမဖြစ်ဆေးဝါးများစာရင်းတွင် ပါဝင်သည်။  ၎င်းကို generic ဆေးဝါး အဖြစ် ရရှိနိုင်ပါသည်။  ၂၀၁၅ ခုနှစ်၌ ဖွံ့ဖြိုးဆဲနိုင်ငံများတွင် ပုံမှန်အားဖြင့်သောက်သုံးရသော ဆေးပမာဏ၏ လက်ကားဈေးသည် တစ်နေ့လျှင် အမေရိကန်ဒေါ်လာ ၀.၀၀၃ မှ ၀.၀၆၆ အထိရှိသည်။  အမေရိကန်ပြည်ထောင်စုတွင် ဆေးတစ်လစာအတွက် ကုန်ကျစရိတ်မှာ ၂၅ ဒေါ်လာအောက်သာရှိသည်။  ၎င်းသည် ၂၀၁၇ ခုနှစ်တွင် အမေရိကန်ပြည်ထောင်စုတွင် ဆေးညွှန်း ပေါင်း ၇၂ သန်းကျော်ဖြင့် ပဉ္စမမြောက် ကုသရန်အသုံးပြုဆုံးသော ဆေးဝါးတစ်ခုဖြစ်ခဲ့သည်။ 

 ကိုးကားချက်များ 

Category:Translated from MDWiki